11 Ke boammaaruri gore, o ka tswa o ile wa balela ngwana wa gago melao ya Modimo go tswa mo Baebeleng e e thibelang boitshwaro jo bo maswe jwa tlhakanelodikobo, gongwe e bile o dira jalo makgetlo a le mmalwa. (1 Bakorintha 6:18; Baefeso 5:5) Seno se ka tswa se ile sa gatelela mo ngwaneng wa gago dilo tse di itumedisang Jehofa le tse di sa mo itumediseng. Le fa go ntse jalo, go tsenya tsela ya go akanya ya ga Jehofa mo mogopolong wa ngwana go tlhoka se se fetang seo. Bana ba tlhoka go thusiwa gore ba itse botlhokwa jwa melao ya ga Jehofa. Ba tshwanetse go tlhatswega pelo gore melao ya gagwe e siame e bile e molemo le gore go e ikobela go molemo e bile go bontsha lorato. Ke fela fa o beelana mabaka le bana ba gago ka Dikwalo e le gore ba lebe dilo ka tsela e Modimo a di lebang ka yone go ka tweng o ba thusitse go nna le mogopolo wa gagwe.